
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 septembrie 2012

	Nr.
	27/548


RAPORT  DE  ÎNLOCUIRE

asupra propunerii legislative pentru modificarea Legii nr.44/1994 cu modificările şi completările ulterioare privind veteranii de război, precum şi unele drepturi ale  invalizilor şi văduvelor de război
În temeiul art.70 din Regulamentul Camerei Deputaţilor, republicat, propunerea legislativă pentru modificarea Legii nr.44/1994 cu modificările şi completările ulterioare privind veteranii de război, precum şi unele drepturi ale  invalizilor şi văduvelor de război a fost retrimisă Comisiei pentru muncă şi protecţie socială în vederea întocmirii unui raport suplimentar cu adresa nr. Plx 98/2011 din 10 noiembrie 2011.
 
Propunerea legislativă are ca obiect de reglementare modificarea art.16 lit.a) din Legea nr.44/1994 în sensul înlocuirii “procurii autentificate” cu “legitimaţia de însoţitor, eliberată de Asociaţia Veteranilor de Război, legal constituită” ca document necesar utilizării tichetelor de călătorie gratuite, de către soţ/soţie sau alte persoane mandatate de titulari să le reprezinte interesele.

Prezentul raport înlocuieşte raportul comisiei cu nr.27/113 din 30 mai 2011.

 La întocmirea prezentului raport de înlocuire, comisia a avut în vedere:

· avizul favorabil al Consiliului Legislativ (nr.1240/18.10.2010)
· avizul negativ al Comisiei juridice, de disciplină şi imunităţi (nr.31/163/22.03.2011)

· avizul favorabil al Comisiei pentru buget, finanţe şi bănci (nr.73/17.03.2011)

· avizul negativ al Comisiei pentru apărare, ordine publică şi siguranţă naţională ( nr.32/66/17.03.2011)

· avizul negativ al Comisiei pentru egalitatea de şanse pentru femei şi bărbaţi (nr.37/127/23.03.2011)
· punctele de vedere negative ale Guvernului (nr.2847/DPSG/12.11.2010 şi nr. 5431/DRP/05.09.2012).
În urma rediscutării în şedinţa din 26 septembrie 2012, Comisia a hotărât, cu majoritate de voturi, respingerea propunerii legislative din următoarele considerente:
- din cuprinsul legitimaţiei rezultă că tichetul de călătorie poate fi folosit şi pentru interesul persoanei expres nominalizate să circule cu biletele CFR, în cazul în care aceasta nu este soţul sau soţia titularului de bilete, astfel că legitimaţia fără procură autentificată nu este suficientă pentru reprezentarea interesului veteranului de război;

- soluţia legislativă propusă conţine, în sine, o contradicţie, în sensul că nu poate fi eliberată o „legitimaţie de însoţitor” unei persoane care nu însoţeşte în timpul unei călătorii un veteran sau o văduvă de război.

La lucrările comisiei au fost prezenţi 21 de deputaţi, din totalul de 23 membri ai comisiei.
În raport cu obiectul de reglementare şi conţinutul său, propunerea legislativă face parte din categoria legilor organice.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
PREŞEDINTE,                                             SECRETAR,

Maria Eugenia BARNA                               Karoly KEREKES

Întocmit,

Consilier parlamentar Monica Rallu Curta

